BAGGRUND:

Den største ændring er at idrætsudvalg (som i gamle dage) deltager i bestyrelsen. Ændringen har fokus på at balancere fleksibilitet, stabilitet og demokrati, men samtidig sikre, at **generalforeningen bevarer sin magt**, samtidig med at **udvalgene har en stemme**.

Markeringens betydning: § x = Ændring af ordlyden i paragraf, som skal godkendes.

Der er afsnit der er flyttet rundt, så de er placeret, hvor det bedst giver mening ift. ændringerne.

Formuleringer er flere steder blevet præciseret eller der er lavet mindre ændringer i sætningskonstruktionen, men ikke i ordlyd. Disse er ikke markeret.

## Vedtægter for Darum Idrætsforening

*Til godkendelse på den ordinære generalforsamling af 23. februar 2025*

# Navn og hjemsted

**§ 1.** Darum Idrætsforening (forkortes Darum IF),

Hjemsted er Darum Sogn, Esbjerg Kommune.

# Formål

**§ 2.** Det er Darum IF’s formål at fremme værdiskabende samarbejde gennem frivilligt foreningsarbejde med aktiviteter af idrætslig-, kulturel- og social karakter, for derved at styrke folkeoplysningen og medlemmernes evne og lyst til at tage ansvar og deltage aktivt og engageret i lokalsamfundet.

Stk. 1. Foreningen er tilknyttet organisationer, som er relevante for foreningens aktiviteter.

# Optagelse og udelukkelse af medlemmer

**§ 3.** Alle, der går ind for foreningens formål, kan blive medlem. Man er medlem af foreningen, når kontingentet er betalt.

Stk. 1. Bestyrelsen kan ekskludere et medlem, der arbejder imod foreningens formål. Det ekskluderede medlem kan skriftligt forlange, at eksklusionen bliver prøvet på førstkommende generalforsamling.

# Ordinær generalforsamling

  **§ 4.** Generalforsamling er foreningens øverste myndighed og afholdes hvert år inden udgangen af februar måned.

Stk. 1. Adgang til generalforsamlingen har alle foreningens medlemmer, sponsorer, samt personer bestyrelsen har inviteret.

Stk. 2. Enhver generalforsamling, både ordinær og ekstraordinær, skal bekendtgøres på Darum IF's hjemmeside og på sociale medier mindst 14 dage før afholdelse. Forslag til dagsordenen sendes til formanden senest 10 dage før afholdelse. Endelig dagsorden med eventuelle bilag offentliggøres på foreningens hjemmeside og/eller Facebookside senest 5 dage før afholdelse.

Stk. 3. Bestyrelsesmedlemmer og suppleanter jf. § 7 vælges ind på den ordinære generalforsamling.

Stk. 4. Stemmeret har alle medlemmer, der ikke er i kontingentrestance. Der kan kun stemmes ved personligt fremmøde. Børn og unge kan, fra de er fyldt 16 år, selv udøve medlemsrettighederne, herunder stemme på generalforsamlingen. Stemmeretten for medlemmer under 16 år kan udøves af en forælder. Dog har intet medlem mere end én stemme.

Stk. 5. En lovlig indkaldt generalforsamling er beslutningsdygtig uanset antallet af fremmødte, hvor alle afgørelser vedtages med simpelt flertal – jf. §6 skal vedtægtsændringer dog besluttes med 2/3 flertal. Alle afstemninger afgøres ved håndsoprækning.

Stk. 6. Generalforsamlingen ledes af en dirigent, der vælges af generalforsamlingen, og som ikke må være medlem af bestyrelsen. Dirigenten afgør spørgsmål om afstemninger. Dirigenten kan beslutte, om der er behov for skriftlig afstemning, dog skal der være skriftlig afstemning, hvis mindst 3 medlemmer på generalforsamlingen ønsker det, samt ved alle kampvalg.

Stk. 7. Generalforsamlingen må afholdes online, såfremt et forsamlingsforbud, udmeldt fra offentlige myndigheder, ikke muliggør at afholde generalforsamlingen med fysisk deltagelse.

Stk. 8. Dagsorden for den ordinære generalforsamling skal mindst omfatte følgende punkter:

1.     Valg af dirigent og stemmetællere

2.     Bestyrelsens- og udvalgenes beretning

3.     Fremlæggelse af regnskab til godkendelse

4.     Indkomne forslag

5.     Budgetforslag for det kommende år fremlægges til godkendelse.

6.     Valg af bestyrelsesmedlemmer og suppleant

7.     Valg af revisor

8.     Eventuelt

# Ekstraordinær generalforsamling

**§ 5.**Skal indkaldes med dagsorden senest 3 uger efter, at der til formanden er fremsat skriftlig begæring herom, enten af 1/3 af medlemmerne eller af bestyrelsens flertal.

# Vedtægtsændringer

**§ 6.**Ændringer af vedtægterne kan vedtages på en ordinær eller ekstraordinær generalforsamling, når forslaget er indsendt til tiden og mindst 2/3 af de fremmødte stemmeberettigede stemmer for forslaget.

# Bestyrelsen

**§ 7.** Bestyrelsen står for den daglige ledelse af foreningen, og skal sikre at foreningens formål opretholdeles.

Stk. 1. Bestyrelsen består af 5-9 medlemmer, der vælges ind for 1-2 år ad gangen. Det tilstræbes ligeledes at bestyrelsen repræsenteres af de eksisterende idrætsudvalg i Darum IF jf. § 8, samt mindst 2 uafhængige medlemmer jf. § 7 stk. 3. Valgperioderne for bestyrelsesmedlemmer tilstræbes at være forskudte, så ikke alle er på valg samtidig.

Stk. 2. Valgbar til bestyrelsen er ethvert medlem jf. 3, der inden for valgåret fylder 16 år. Flertallet af posterne i bestyrelsen, samt posterne; formand, næstformand og kasserer, udgøres af myndige personer over 18 år.

Stk. 3. Bestyrelsen konstituerer sig selv, og foretager nødvendig fordeling af opgaver. Posterne; formand og kasserer må ikke samtidigt bestride en udvalgsposter i Darum IF. Bestyrelsens sammensætning fremgår af Darum IF’s organisationsplan, som bl.a. findes i forretningsordenen på foreningens hjemmeside.

Stk. 4. Suppleanter vælges af generalforsamlingen for ét år ad gangen. Hvis et uafhængigt bestyrelsesmedlem udtræder i utide, indtræder en på generalforsamlingen valgt suppleant.

 og bestyrelsen konstituerer sig på ny.

Stk. 5. Hvis et bestyrelsesmedlem fra et idrætsudvalg udtræder kan udvalget enten indsætte en stedfortræder, hvis denne blev valgt på generalforsamlingen, eller udpege en ny repræsentant med taleret.

Stk. 6. Bestyrelsen kan tilknytte ekstra, ikke valgte personer, i det omfang, bestyrelsen finder det nødvendigt for at løse opgaverne. Disse personer har ikke stemmeret.

Stk. 7. Bestyrelsen er beslutningsdygtig, når formanden, kassereren og mindst halvdelen af bestyrelsen er til stede.

Stk. 8. De på generalforsamlingen valgte bestyrelsesmedlemmer har stemmeret. Afgørelser træffes ved simpelt flertal. Såfremt der ved en afgørelse er stemmelighed, er formandens stemme afgørende.

# Udvalg

**§ 8.**Bestyrelsen kan nedsætte de udvalg, der findes nødvendige for foreningens virke.

Stk. 1. Alle udvalg har taleret i bestyrelsen. Enten via ét generalforsamlingsvalgt udvalgsmedlem, eller ved fremmøde af én udvalgsrepræsentant.

Stk. 2. Idrætsudvalg har ret til at udpege et medlem til valg til bestyrelsen jf. § 7 stk. 5, samt en stedfortræder fra samme udvalg.

Stk. 3. Hvis et udvalg ikke ønsker, eller ikke har mulighed for at stille en repræsentant til valg ved generalforsamling, opfordres udvalget til at deltage i bestyrelsen jf. § 8 stk. 1.

Stk. 4. Udvalgenes sammensætning fremgår af Darum IF’s organisationsplan, som bl.a. findes i forretningsordenen på foreningens hjemmeside.

# Forretningsorden

**§ 9.** Bestyrelsen fastsætter selv sin forretningsorden og godkender forretningsorden for udvalg.

# Regnskab og revision

**§ 10.** Bestyrelsen har ansvaret for, at kassereren fører et nøjagtigt og overskueligt regnskab.

Stk. 1. Foreningens kasserer funktioner kan deles mellem flere personer.

Stk. 2. Regnskab og status skal forelægges til vedtagelse på generalforsamlingen. Regnskabsåret er fra 1. januar til 31. december.

Stk. 3. Foreningens midler skal være placeret i et pengeinstitut lydende på foreningens navn.

Stk. 4. Årsrapporten skal revideres af statsautoriseret eller godkendt revisor hvert år før generalforsamlingen.

Stk. 5. En eller flere interne revisorer vælges for et år ad gangen.

# Forpligtelser

**§ 11.** Foreningen hæfter kun for sine forpligtelser med den til enhver tid hørende formue. Der påhviler ikke foreningens medlemmer, udvalg eller bestyrelse nogen form for personlig hæftelse i relation til foreningens forpligtelser.

Stk. 1. Foreningen tegnes udadtil med underskrift af foreningen formand eller kasserer. Ved optagelse af lån og pantsætning af fast ejendom tegnes foreningen af de direkte valgte bestyrelsesmedlemmer jf. §7.

Stk. 2. Bestyrelsen kan uddelegere aftaleretten til enkelte bestyrelsesmedlemmer eller nedsatte udvalg.

# Opløsning

**§ 12.** Foreningen kan opløses når 2/3 af de fremmødte stemmeberettigede medlemmer stemmer for opløsning af foreningen på to på hinanden følgende generalforsamlinger. Den ene af disse skal være en ordinær generalforsamling, mens den ekstraordinære generalforsamling skal finde sted inden for en periode på 4-8 uger før eller efter den ordinære.

Stk. 1. Ved opløsning af foreningen skal dens midler og aktiviteter hensættes til andet idræts- og ungdomsarbejde til gavn for børn og unge i Darum Sogn.

Stk. 2. Den afsluttende generalforsamling træffer afgørelse om midlernes anvendelse og forvaltning.

*Senest godkendt på den ordinære generalforsamling af 23. februar 2025*